ΝΟΜΟΘΕΤΙΚΟ ΠΛΑΙΣΙΟ ΓΙΑ ΜΕΤΑΒΙΒΑΣΗ ΚΥΡΙΟΤΗΤΑΣ ΣΚΑΦΟΥΣ ΠΑΡΑΚΤΙΑΣ ΑΛΙΕΙΑΣ

· Η μεταβίβαση ενός αλιευτικού επαγγελματικού σκάφους γίνεται μόνο σε επαγγελματίες αλιείς. Σύμφωνα με το Β.Δ. 666/1966 «…εις αδείας επαγγελματικών σκαφών, ήτοι των κατ’ αποκλειστικότητα χρησιμοποιουμένων εις την αλιείαν ή σπογγαλιείαν υπό επαγγελματιών αποζώντων  εξ αυτής…». Το Π.Δ. 261/1991 αναφέρει ότι «...Η μεταβίβαση της κυριότητας των επαγγελματικών σκαφών επιτρέπεται μόνο σε επαγγελματίες αλιείς…». 

· Σύμφωνα με τον Ν. 3874/2010 και τις τροποποιήσεις αυτού, αλιέας θεωρείται ο ενήλικας επαγγελματίας που ασχολείται στην αλιεία (θαλάσσια, εσωτερικών υδάτων, σπογγαλιεία, οστρακαλιεία, υδατοκαλλιέργεια) και πληροί σωρευτικά τα εξής: α) Είναι κάτοχος ατομικής επαγγελματικής άδειας αλιείας, β) είναι ιδιοκτήτης επαγγελματικού αλιευτικού σκάφους και ασχολείται με το επάγγελμα του αλιέα τουλάχιστον κατά 30% του συνολικού ετήσιου χρόνου εργασίας του και λαμβάνει από την απασχόληση αυτή το 50% τουλάχιστον του ετήσιου εισοδήματός του, γ) προμηθεύεται ως ιδιοκτήτης αλιευτικού σκάφους καύσιμα θαλάσσης για την κίνηση του σκάφους του τουλάχιστον μια φορά κάθε 3 έτη, δ) είναι ασφαλισμένος στον ΟΓΑ ή στο ΝΑΤ (υπό την προϋπόθεση της απασχόλησής του σε αλιευτικά επαγγελματικά αλιευτικά σκάφη τουλάχιστον επί 5 χρόνια) ή στο ΙΚΑ (υπό την προϋπόθεση της απασχόλησής του σε αλιευτικά επαγγελματικά σκάφη τουλάχιστον από το 2003).

· Υπάλληλοι ή συνταξιούχοι Δημόσιας υπηρεσίας ή οργανισμού (και υπάλληλοι/συνταξιούχοι  ΝΠΔΔ όπως π.χ. ΔΕΗ) δεν δικαιούνται να είναι επαγγελματίες αλιείς (σύμφωνα με τις εγκυκλίους με Α.Π. 222056/9-3-1985, 138776/16-4-1986  και 174517/20-8-2003).

· Υπάλληλοι σε τράπεζες και γενικά σε νομικά πρόσωπα ή οι συνταξιούχοι αυτών δεν δικαιούνται επαγγελματικής άδειας (σύμφωνα με τις εγκυκλίους με Α.Π. 222056/9-3-1985, 30295/29-4-1983).

· Υπάλληλοι με μισθό που εργάζονται στον ιδιωτικό τομέα ή οι συνταξιούχοι αυτής της κατηγορίας δεν δικαιούνται να γίνουν επαγγελματίες αλιείς (σύμφωνα με τις εγκυκλίους με Α.Π. 222056/9-3-1985  138776/16-4-1986).

· Συνταξιούχοι του ΙΚΑ που λαμβάνουν αναπηρική σύνταξη δικαιούνται να πάρουν επαγγελματική άδεια αλιείας (σύμφωνα με την εγκύκλιο με Α.Π. 175888/24-9-2003)

· Άνεργοι ναυτικοί δικαιούνται να είναι επαγγελματίες αλιείς (σύμφωνα με την εγκύκλιο με Α.Π. 222056/9-3-1985). 

· Οι ελεύθεροι επιχειρηματίες (πχ. εργολάβοι διαφόρων έργων, βιοτέχνες, γιατροί, δικηγόροι, επιχειρηματίες κλπ,) καθώς και οι συνταξιούχοι αυτών των κατηγοριών δεν δικαιούνται επαγγελματικής άδειας (σύμφωνα με τις εγκυκλίους με Α.Π. 222056/9-3-1985, Α.Π. 138776/16-4-1986).

· Εάν κάποιος ασκεί κατά κύριο λόγο το αλιευτικό επάγγελμα και δευτερευόντως εργάζεται ή είναι συνταξιούχος των παρακάτω κατηγοριών (εργάτης ή μικροεπαγγελματίας, μικροπαντοπώλης, κουρέας, καφεπώλης, περιστασιακά σαν εργάτης σε βιομηχανίες, οικοδομικές εργασίες, στον τουρισμό κλπ.), έχει το δικαίωμα να κατέχει επαγγελματική άδεια σκάφους (σύμφωνα με την εγκύκλιο  με Α.Π. 222056/9-3-1985).  

· Μεταβίβαση κυριότητας αλιευτικού σκάφους επιτρέπεται κατ’ εξαίρεση στους συζύγους ή και τέκνα επαγγελματιών αλιέων (ανεξάρτητα από το επάγγελμα που ασκούν) οι οποίοι αποκτούν αυτό το δικαίωμα με δικαιοπραξία εν ζωή ή αιτία θανάτου. Αν οι ίδιοι δεν είναι επαγγελματίες αλιείς διατηρούν το δικαίωμα της άδειας του σκάφους μόνο για 3 χρόνια από την ημέρα της υπαγωγής της κληρονομιάς στους ίδιους, σύμφωνα με το Π.Δ. 261/1991.
· Μεταβίβαση κυριότητας αλιευτικού σκάφους μέσης αλιείας (μηχανότρατα, γρι γρι) γίνεται χωρίς τους περιορισμούς της επαγγελματικότητας του πλοιοκτήτη, που ισχύουν στα παράκτια σκάφη (εγκύκλιος με Α.Π. 242344/27-3-1992).
